Το **Citroën C6** πρώτης γενιάς ήταν ένα μεσαίο πολυτελές αυτοκίνητο της κατηγορίας Ε, που κατασκευάστηκε από τη γαλλική αυτοκινητοβιομηχανία Citroën, από τον Σεπτέμβριο του 2005 έως τις 19 Δεκεμβρίου 2012, στη Ρεν, Γαλλία. Στο χρονικό αυτό διάστημα ήταν το μεγαλύτερο και ακριβότερο μοντέλο στην παλέτα της Citroën. Με το ίδιο όνομα είχε υπάρξει, μεταξύ του 1928 και του 1932, και ένα άλλο μοντέλο της Citroën.

Ειδικότερα το C6 των ετών 2005 - 2012, αντικατέστησε το Citroën XM και θεωρήθηκε επίσημα ως ιδεολογικός «απόγονος» του Citroën DS (το γνωστό στην Ελλάδα ως «βάτραχος»), καθώς η εμφάνισή του και η γενικότερη σχεδιαστική του φιλοσοφία έμοιαζαν να παραπέμπουν άμεσα σε αυτό, καθώς και στο Citroën CX, τον διάδοχο του DS. Η Citroën κατασκεύασε συνολικά 23.384 αντίτυπα σειράς C6, κατά τη διάρκεια των 7 ετών παραγωγής του.

Τον Απρίλιο του 2016, παρουσιάστηκε στο Σαλόνι Αυτοκινήτου στο Πεκίνο η δεύτερη γενιά του C6, αλλά αποκλειστικά για την αγορά της Κίνας, όπου και παράγεται. Ωστόσο, μέσα στο έτος 2020 παρουσιάστηκε και μπήκε στην παραγωγή τον Νοέμβριο του 2020 και ένα νέο μοντέλο της συγγενικής μάρκας πολυτελείας DS Automobiles, με τελική ονομασία DS 9, που έχει σχεδιαστεί πρωτίστως για την Κίνα, αλλά σύντομα άρχισε να εξάγεται και στην Ευρώπη και σε άλλες χώρες διεθνώς. Κατασκευάζεται με βάση την πλατφόρμα EMP2 του Ομίλου PSA (κοινή με του Peugeot 5008 και του κινεζικής κατασκευής C6), ενώ το μήκος του φτάνει τα 4,934 μέτρα, έναντι 4,908 μέτρων του C6 γαλλικής κατασκευής και 4,960 μέτρων του σημερινού C6 στην Κίνα. Όπως και το αρχικό C6, δεν είναι ένα τυπικό σεντάν, αλλά ένα πολυτελές αντισυμβατικό fastback, και μάλιστα το DS 9 αντλεί σχεδιαστικά στοιχεία από το πρωτότυπο Citroen Numero 9 Concept που είχε παρουσιαστεί το 2012.

Εξέλιξη και παρουσίαση
----------------------

Η εμφανής ομοιότητα του τελικού μοντέλου παραγωγής Citroën C6 με το Citroën C6 Lignage.
Το C6 γαλλικής παραγωγής βασίστηκε στο πρωτότυπο C6 Lignage (lignage στα γαλλικά σημαίνει «καταγωγή» ή «γενεαλογική σειρά»), που είχε παρουσιαστεί στο 69ο Διεθνές Σαλόνι Αυτοκινήτου της Γενεύης τον Μάρτιο του 1999 και διαφέρει από το τελικό μοντέλο παραγωγής σε ελάχιστες μόνο λεπτομέρειες. Την εποχή της παρουσίασης του σχετικού concept car, φαινόταν ότι το τελικό C6 θα έβγαινε στην παραγωγή έως τα τέλη του 2000 ή το πολύ μέσα στο 2001, προκειμένου να αντικαταστήσει το XM, το οποίο σημειωτέον παραγόταν από το μακρινό πλέον 1989 (και η παραγωγή του, τελικώς, έληξε τον Ιούνιο του 2000). Ωστόσο, λόγω του ότι η Citroën είχε δώσει τότε, για οικονομικούς λόγους, προτεραιότητα στην ανανέωση των μοντέλων της στις πιο εμπορικές μικρές και μεσαίες κατηγορίες, η εξέλιξη και παρουσίαση του C6 μετατέθηκε κατά 5 έτη, μια καθυστέρηση όμως που τελικώς απέβη μοιραία για την εμπορική του καριέρα (*δείτε την ενότητα: Εμπορική πορεία*).

Το σχετικό «πρότζεκτ X6» εξελίχθηκε με βάση την πλατφόρμα του Citroën C5 πρώτης γενιάς, αλλά με μακρύτερο μεταξόνιο. Στα τέλη του 2003 προς αρχές του 2004, διέρρευσαν στο Διαδίκτυο και σε διάφορα περιοδικά αυτοκινήτου οι πρώτες κατασκοπευτικές φωτογραφίες. Τον Σεπτέμβριο του 2004, η Citroën παρουσίασε στον Τύπο για πρώτη φορά επίσημα το Citroën C6 πειραματικής μορφής, σε σχετική εκδήλωση. Ακολούθησαν κάποιες ακόμα βελτιώσεις στον εξοπλισμό και δοκιμές αξιοπιστίας, και η τελική του μορφή αποκαλύφθηκε τον Μάρτιο του 2005, όταν και παρουσιάστηκε στο 75ο Διεθνές Σαλόνι Αυτοκινήτου της Γενεύης (που διήρκησε από τις 3 έως τις 13 Μαρτίου 2005).

Citroën C6 προ-παραγωγής τον Ιούλιο του 2005, πριν ακόμα κυκλοφορήσει στην αγορά.
Στις 14 Ιουλίου 2005, κατά την εθνική εορτή της Γαλλίας, ο τότε Πρόεδρος της Δημοκρατίας, Ζακ Σιράκ, εμφανίστηκε μέσα σε ένα μαύρο Citroën C6 προ-παραγωγής, που είχε επιλέξει για επίσημο κυβερνητικό αυτοκίνητο. Σύντομα στη Γαλλία, όλο και περισσότερα Citroën C6 από τον κατασκευαστή χρησιμοποιήθηκαν ως μοντέλα επίδειξης για την προσέλκυση των μελλοντικών αγοραστών. Στο ευρύ κοινό, κυκλοφόρησε για πρώτη φορά στη Γαλλία, στις 16 Νοεμβρίου 2005, και οι πρώτες εξαγωγές του ξεκίνησαν στη Γερμανία, στα μέσα Δεκεμβρίου του ίδιου έτους, ενώ στα άλλα κράτη, μεταξύ των οποίων και στην Ελλάδα, τα πρώτα αυτοκίνητα άρχισαν να πωλούνται την άνοιξη του 2006.

Αισθητική
---------

Το αντισυμβατικό πίσω μέρος του Citroën C6.
Απέσπασε ιδιαίτερα θετικά σχόλια από τον Τύπο αυτοκινήτου και το κοινό, για το υψηλό του επίπεδο εξοπλισμού άνεσης και ασφάλειας, καθώς και την άκρως φουτουριστική εμφάνισή του, που διαθέτει επιπλέον αρκετές ελκυστικές λεπτομέρειες. Για παράδειγμα, τα πλαϊνά του παράθυρα είναι χωρίς πλαίσιο, όπως ακριβώς συνέβαινε και στο Citroën DS. Το συνολικό σχήμα του αμαξώματος, αν και θυμίζει έντονα hatchback 2 όγκων, στην πραγματικότητα είναι fastback, όπως ήταν και το Citroën CX, καθώς η γραμμή της οροφής κατεβαίνει ομαλά προς το πίσω μέρος, χωρίς αισθητή γωνία. Επίσης, μια σειρά από στιλιστικά στοιχεία προήλθαν από παλαιότερα κορυφαία μοντέλα και ιδιαίτερα από το Citroën DS. Μάλιστα το πίσω παρμπρίζ έχει την ιδιαιτερότητα να είναι κοίλο, όπως και του Citroën CX, ιδέα που υιοθετήθηκε μετά και στο Citroën C5 δεύτερης γενιάς του 2008 - 2017. Επιπλέον, το σχέδιο των στραμμένων προς τα πάνω και καμπυλωτών πίσω φώτων του C6 θυμίζει πολλά αμερικανικά αυτοκίνητα της δεκαετίας του 1950.

Αντίθετα με τα παλαιότερα μεγάλα Citroën, όπως το Traction Avant που κατασκευαζόταν ως σεντάν, κουπέ και καμπριολέ, το DS που προσφερόταν ως sedan, station wagon και cabriolet (σπανιότατα και ως coupé), καθώς και τα CX και XM που είχαν κυκλοφορήσει ως fastback και liftback, αντίστοιχα, και ως station wagon, το C6 σχεδιάστηκε και κυκλοφόρησε αποκλειστικά ως fastback λιμουζίνα. Αρχικά είχε προταθεί από την επίσημη ομάδα σχεδίασης και μια εκδοχή station wagon για το C6, αλλά η ιδέα αυτή απορρίφθηκε από τα ανώτατα στελέχη της Citroën, με το σκεπτικό ότι το C6 είχε σχεδιαστεί ως αμιγώς πολυτελές αυτοκίνητο και, επομένως, μια τέτοια εκδοχή δεν θα γνώριζε καμία απολύτως απήχηση στο κοινό. Επίσημα, το τμήμα της αγοράς των μεγάλων station wagon καλύφθηκε τότε από το πολυμορφικό (MPV) Citroën C8.

Κινητήρες
---------

Ο κινητήρας 3.0 λίτρων V6 βενζίνης του Citroën C6. Φαίνεται η εγκάρσια τοποθέτηση όλων των κινητήρων του Citroën C6.
Τον πρώτο καιρό, το C6 ήταν διαθέσιμο με δύο 6-κύλινδρους κινητήρες διάταξης V6 : τον 3.0 λίτρων ES9 βενζίνης (η επίσημη στρογγυλοποίηση, ωστόσο, ήταν κάπως ανακριβής, καθώς ο πραγματικός κυβισμός του ήταν 2.946 cm³), με ισχύ 215 hp στις 6.000 στροφές το λεπτό, και τον 2.7 λίτρων twin turbo HDi ντίζελ, με ισχύ 208 hp στις 4.000 στροφές το λεπτό, ο οποίος αναπτύχθηκε σε συνεργασία με τη Ford. Και οι δύο συνδυάζονταν αποκλειστικά με 6-τάχυτο αυτόματο κιβώτιο με μια διπλανή «θυρίδα» για δυνατότητα και για χειροκίνητες αλλαγές ταχυτήτων, φυσικά χωρίς συμπλέκτη.

Τον Οκτώβριο του 2006, προστέθηκε και μια 4-κύλινδρη έκδοση 2.2 λίτρων twin turbo HDi ντίζελ, με ισχύ 170 hp στις 4.000 στροφές το λεπτό. Η έκδοση αυτή αρχικά μπορούσε να παραγγελθεί και με 6-τάχυτο μηχανικό κιβώτιο, με μια έκπτωση στην τιμή πώλησης, αλλά από το 2008 το χειροκίνητο κιβώτιο διακόπηκε οριστικά, λόγω εξαιρετικά χαμηλής ζήτησης.

Τον Ιούνιο του 2009, ο κινητήρας 2.7 λίτρων V6 twin turbo HDi ντίζελ αντικαταστάθηκε από έναν καινούριο 3.0 λίτρων V6 twin turbo HDi ντίζελ, με ισχύ 240 hp στις 3.800 στροφές το λεπτό. Το μηχανικό αυτό σύνολο αναπτύχθηκε και πάλι σε συνεργασία με τη Ford και βασίστηκε στον 2.7 λίτρων ντίζελ που αντικατέστησε, αλλά με αυξημένο κυβισμό, στα 2.992 cm³. Ο νέος κινητήρας συνδυάστηκε επίσης αποκλειστικά με το 6-τάχυτο αυτόματο κιβώτιο με δυνατότητα και για χειροκίνητες αλλαγές ταχυτήτων, και πληρούσε πλέον τις προδιαγραφές καυσαερίων Euro 5. Για την ιστορία, όλοι οι κινητήρες του Citroën C6 ήταν εγκάρσιας τοποθέτησης.

Εξοπλισμός
----------

Το προφίλ ενός Citroën C6 του 2006.
Citroën C6 του 2008 σε πολυκατάστημα Μall, στο Κίελο της Γερμανίας, στις 12 Ιανουαρίου 2008.
Δεξιοτίμονο Citroën C6 στο Royal Cornwall Show, Ηνωμένο Βασίλειο, τον Ιούλιο του 2008.
Το ίδιο δεξιοτίμονο Citroën C6. Φαίνεται η πίσω αυτορυθμιζόμενη, ανάλογα με την ταχύτητα, αεροτομή του Citroën C6. Σε χαμηλές ταχύτητες παραμένει κρυμμένη μέσα στο αμάξωμα. Ανασηκώνεται όταν η ταχύτητα φτάσει τα 65 km/h και ακόμα ψηλότερα όταν φτάσει τα 125 km/h.
Citroën C6 στο Σαλόνι Αυτοκινήτου του Παρισιού τον Οκτώβριο του 2006.
Citroën C6 του 2006 στην Ολλανδία.
Το σαλόνι ενός δεξιοτίμονου Citroën C6 του 2006. Φαίνεται η έγχρωμη 16:9 οθόνη πολλαπλών ενδείξεων και δορυφορικής πλοήγησης, καθώς και η ολοκληρωμένη πολυσυσκευή στην κεντρική κονσόλα.
Το επίπεδο εξοπλισμού του Citroën C6 θεωρήθηκε εξ αρχής ως κορυφαίο για την τότε εποχή, ακόμα και για τα δεδομένα της πολυτελούς κατηγορίας. Στα περισσότερα κράτη, διατέθηκε σε δύο εκδόσεις εξοπλισμού, την **Business** και την **Exclusive**. Η έκδοση **Business** έφερε από το λανσάρισμα και για όλα τα έτη παραγωγής τα εξής, ως στάνταρ:

1. 11 αερόσακους: 2 μπροστινούς, 2 πλευρικούς εμπρός, 2 πλευρικούς πίσω, 4 πλευρικούς οροφής (2+2 εμπρός και πίσω) και 1 για τα γόνατα του οδηγού.
2. Πυροτεχνικούς προεντατήρες και σύστημα περιορισμού δύναμης για τις μπροστινές και τις πίσω ζώνες ασφαλείας, εκτός από την πίσω κεντρική ζώνη.
3. Δισκόφρενα στους 4 τροχούς, όλα αεριζόμενα.
4. Σύστημα Αντιμπλοκαρίσματος Τροχών (Anti-lock Braking System / ABS).
5. Σύστημα ελέγχου πρόσφυσης (traction control system).
6. Σύστημα Ηλεκτρονικής Ευστάθειας (ESP).
7. Σύστημα Υποβοήθησης Φρεναρίσματος (Brake Assist).
8. Ηλεκτρονική Κατανομή Δύναμης Πέδησης (Electronic Brakeforce Distribution / EBD), η οποία διανέμει με τον καλύτερο δυνατό τρόπο την πίεση της πέδησης στους τροχούς.
9. **Lane Departure Warning System (Σύστημα Προειδοποίησης Αλλαγής Λωρίδας)**, που ενεργοποιείται όταν γίνεται αλλαγή πορείας χωρίς τη χρήση του φλας, ως προειδοποίηση σε τυχόν παρέκκλιση από την λωρίδα κυκλοφορίας, σε ταχύτητες άνω των 80 χλμ. την ώρα.
10. Immobilizer (ακινητοποιητής αυτοκινήτου).
11. Cruise control.
12. **Speed Limiter**, για όταν ο οδηγός θελήσει να θέσει έναν προσωρινό «κόφτη» στην μέγιστη ταχύτητα οδήγησης.
13. Βομβητές υπενθύμισης χρήσης ζώνης ασφαλείας για κάθε επιβάτη : τους 2 εμπρός και τους 3 πίσω.
14. Σύστημα ελέγχου πίεσης ελαστικών (tire pressure monitoring system).
15. Ενεργά προσκέφαλα εμπρόσθιων καθισμάτων για προστασία σε τυχόν οπίσθια πρόσκρουση.
16. Διακόπτη ασφαλείας για τα παιδιά, που μπλοκάρει τα πίσω ηλεκτρικά παράθυρα, *ακόμα και τις πίσω πόρτες*.
17. Την πλέον εξελιγμένη μορφή της υδροπνευματικής ανάρτησης, γνωστή με το όνομα **Hydractive 3+** (δείτε την σχετική ενότητα).
18. Κατ' επιλογήν λειτουργία **Sport** στο αυτόματο κιβώτιο ταχυτήτων, καθώς και στην ανάρτηση.
19. Κατ' επιλογήν λειτουργία **Snow** στο αυτόματο κιβώτιο ταχυτήτων, για ακόμα καλύτερο έλεγχο σε οδήγηση στο χιόνι ή γενικώς σε πολύ ολισθηρό οδόστρωμα.
20. **Active bonnet**, ένα σύστημα που εμφανίστηκε για πρώτη φορά παγκοσμίως στο C6. Το σύστημα Active bonnet / Ενεργό καπό αν ανιχνεύσει πρόσκρουση με πεζούς, τότε σε 0,04 δευτερόλεπτα ανυψώνει αυτόματα το καπό κατά 6,5 εκατοστά, δημιουργώντας ένα «κενό μαξιλάρι» ανάμεσα στο πιο ελαστικό καπό και στα σκληρά μέρη του κινητήρα.
21. Πίσω αυτορυθμιζόμενη, ανάλογα με την ταχύτητα, αεροτομή.
22. Αισθητήρες παρκαρίσματος εμπρός και πίσω.
23. **Head up display**, με πληροφορίες για τον οδηγό (ταχύτητα / εντολή άμεσης ακινητοποίησης λόγω μηχανικής βλάβης / υπενθύμιση αναγκαίου σέρβις / προτεινόμενη κατεύθυνση από το σύστημα δορυφορικής πλοήγησης, με βέλη διαφορετικής γωνίας, ανάλογα με την γωνία της στροφής / αναγγελία χαμηλής στάθμης καυσίμου / ένδειξη ESP / υπενθύμιση λειτουργίας μεγάλων φώτων, με προβολή του αντίστοιχου σήματος), ρυθμιζόμενο σε ύψος (και με μνήμη θέσης στην κορυφαία έκδοση **Exclusive**).
24. Κατευθυνόμενους μπροστινούς προβολείς, καθώς στρίβουν ανάλογα με τη φορά του τιμονιού ακολουθώντας την κατεύθυνση της στροφής (**Directional Headlamps**) για τον φωτισμό του εσωτερικού της στροφής.
25. Αυτόματη ενεργοποίηση των 4 φλας (κοινώς «φώτα κινδύνου» ή «αλάρμ») σε έντονο φρενάρισμα, για επισήμανση πιθανού κινδύνου και στους οδηγούς που ακολουθούν.
26. Αυτορυθμιζόμενη ένταση των εμπρόσθιων φώτων (**Adaptive Front Lighting System**). Ανάλογα με την εξωτερική φωτεινότητα και τις καιρικές συνθήκες, το αυτοκίνητο επιλέγει αυτόματα ανάμεσα στα φώτα θέσεως και πορείας (*δείτε: αισθητήρα ηλιοφάνειας*).
27. Μπροστινούς προβολείς με φώτα **Bi-Xenon**.
28. Προβολείς ομίχλης.
29. Επιπλέον μπροστινούς προβολείς, που ενεργοποιούνται με την εκκίνηση και λάμπουν πάντα, ακόμα και την ημέρα (**Daytime Running Lamps**).
30. Αισθητήρα βροχής για πλήρως αυτόματη λειτουργία και αυτορυθμιζόμενη ταχύτητα των υαλοκαθαριστήρων ανάλογα με την ένταση της βροχής.
31. Αισθητήρα ηλιοφάνειας για την προσαρμογή φωτεινότητας του πίνακα οργάνων, του head up display και των εμπρόσθιων φώτων.
32. Πλήρως ψηφιακό πίνακα οργάνων.
33. Ηλεκτρικό χειρόφρενο, για πρώτη φορά σε Citroën.
34. Τριάκτινο σπορ δερμάτινο τιμόνι, με χειριστήρια για ηχοσύστημα, πλοήγηση, cruise control και speed limiter (περιοριστή ταχύτητας).
35. Ηχοσύστημα της JBL, που αναπτύχθηκε αποκλειστικά για το C6 με 12 περιμετρικά ηχεία, 6-δισκο CD-changer με MP3 και αυτορυθμιζόμενη, ανάλογα με την ταχύτητα, ένταση ήχου.
36. Θερμαινόμενα, ηλεκτρικά ρυθμιζόμενα (8 κατευθύνσεων) μπροστινά καθίσματα, με αερισμό και μασάζ.
37. Θερμαινόμενα, ηλεκτρικά ρυθμιζόμενα πίσω καθίσματα, με αερισμό και μασάζ (τα πίσω είναι γνωστά ως το **πακέτο Pack Lounge**).
38. Ηλεκτρική ρύθμιση του καθίσματος του συνοδηγού από τον επιβάτη πίσω δεξιά.
39. Διπλά πλευρικά παράθυρα, με πλήρη ηχομόνωση.
40. Θερμαινόμενους, ηλεκτρικά ρυθμιζόμενους εξωτερικούς καθρέφτες.
41. Κεντρικό κλείδωμα.
42. Ηλεκτρομαγνητικές κλειδαριές με τηλεχειριστήριο.
43. Ηλεκτροχρωμικούς εξωτερικούς καθρέφτες, με αισθητήρα φωτεινότητας.
44. Ηλεκτροχρωμικό εσωτερικό καθρέφτη, με αισθητήρα φωτεινότητας.
45. 4-ζωνικό, αυτόνομο για κάθε επιβάτη, ηλεκτρονικό αυτόματο κλιματισμό (climatronic), με ξεχωριστά δεξιά / αριστερά και εμπρός / πίσω χειριστήρια, σχεδιασμένο για να δημιουργεί συνθήκες ομοιόμορφης κυκλοφορίας του αέρα στους εμπρός επιβάτες και την ιδανική θερμοκρασία.
46. Σύστημα δορυφορικής πλοήγησης **NaviDrive** με έγχρωμη 16:9 οθόνη. Σε ορισμένα κράτη της Ευρώπης προσέφερε μαζί και τα συστήματα οδικής βοήθειας **Citroën Emergency, Citroën Assistance** και **Citroën On Line**, για επείγουσα κλήση προς το πλησιέστερο κέντρο βοηθείας. Η κλήση μάλιστα γίνεται αυτόματα αν συμβεί πρόσκρουση με άνοιγμα αερόσακου.
47. Κεντρική Ηλεκτρονική Μονάδα Ελέγχου με πλήρη διαγνωστικό έλεγχο BCM/ECM (Body Computer Module/Engine Computer Module), δηλαδή σύστημα υπολογιστή που παρακολουθεί διαγνωστικά όλα τα συστήματα του αυτοκινήτου και του κινητήρα, με αναλυτικές φραστικές ενδείξεις στην κεντρική έγχρωμη οθόνη, για τυχόν βλάβη σε κάθε υπαρκτό μηχανικό ή ηλεκτρονικό σύστημα, όπως και για τις ρυθμίσεις, το ύψος και την τεχνική κατάσταση της υδροπνευματικής ανάρτησης, ακόμα και για ανοιχτή πόρτα ή καπό (*δείτε το μεθεπόμενο*).
48. Κινητό τηλέφωνο hands-free, με τεχνολογία Bluetooth χωρίς καλώδια, τα στοιχεία του οποίου απεικονίζονται στην οθόνη (*δείτε το επόμενο*).
49. Οι ενδείξεις των περισσότερων από αυτά τα συστήματα (κινητό τηλέφωνο, ηχοσύστημα, δορυφορική πλοήγηση, πληροφορίες κίνησης, υπολογιστής ταξιδιού, βομβητές υπενθύμισης χρήσης ζώνης ασφαλείας, σύστημα ελέγχου πίεσης ελαστικών κ.α.) είναι ενσωματωμένα στην κεντρική έγχρωμη οθόνη πολλαπλών ενδείξεων.
50. Κεντρική κονσόλα με ολοκληρωμένη πολυσυσκευή για τον έλεγχο της λειτουργίας του κλιματισμού, του ηχοσυστήματος, του κινητού τηλεφώνου και του συστήματος πλοήγησης.
51. Έλεγχος και με φωνητικές εντολές, για όσα απεικονίζονται στην κεντρική οθόνη και τα βασικότερα της κεντρικής κονσόλας.
52. Ζάντες αλουμινίου 17 ιντσών.
53. Πολυστρωματικό γυαλί στα παράθυρα, για καλύτερη ακουστική μόνωση και ασφάλεια.

Στάνταρ στην κορυφαία έκδοση **Exclusive** ήταν, για όλα τα έτη παραγωγής, επιπλέον τα εξής:

Citroën C6 3.0 V6 βενζίνης του 2006 στη Χιλή.
1. Πακέτο μνήμης θέσεων για το κάθισμα του οδηγού, τους εξωτερικούς καθρέφτες και το head up display,
2. Συναγερμός,
3. Μεταλλικό χρώμα,
4. Δερμάτινο σαλόνι. Πρακτικώς όμως, σχεδόν όλα τα C6 που κυκλοφορούν, φέρουν μεταλλικό χρώμα, συναγερμό και δερμάτινο σαλόνι. Οι μοναδικές προαιρετικές επιλογές στο Exclusive ήταν η ηλιοροφή, η οποία είναι ηλεκτρικά ρυθμιζόμενη, και οι ζάντες 18 ιντσών, πάντα φυσικά αλουμινένιες.

Επίσης αρχικά είχε υπάρξει και μια βασική έκδοση εξοπλισμού, γνωστή ως **Pallas** σε κάποια κράτη, όπως στη Γερμανία, σε συνδυασμό με τους κινητήρες 2.2 λίτρων turbodiesel και 2.7 λίτρων turbodiesel. Διέθετε σχεδόν τον ίδιο εξοπλισμό με την έκδοση **Business**, με τη διαφορά ότι η πλοήγηση **NaviDrive**, οι αισθητήρες παρκαρίσματος και το **πακέτο Pack Lounge** για τα πίσω καθίσματα ήταν έξτρα. Πρακτικώς όμως, ελάχιστα αυτοκίνητα παρήχθησαν χωρίς αυτά τα στοιχεία εξοπλισμού και τελικώς η έκδοση αυτή καταργήθηκε το καλοκαίρι του 2009, λόγω πολύ χαμηλής ζήτησης.

Αξιοσημείωτο ιστορικά είναι ότι κατά τη συνολική διάρκεια της παραγωγής του Citroën C6 δεν υπήρξε σχεδόν καμία αλλαγή στον εξοπλισμό του και στην αισθητική του. Η μοναδική ελαφριά εξαίρεση σημειώθηκε τον Ιούνιο του 2009, με την έναρξη της σεζόν (model year) του 2010, όταν το αυτοκίνητο απέκτησε τεχνολογία LED στα φώτα ημέρας των μπροστινών προβολέων και λίγο μεγαλύτερους εξωτερικούς καθρέφτες.

Ειδικές εκδόσεις
----------------

Σε ορισμένα κράτη της Δυτικής Ευρώπης υπήρξε, εκτός από τις εκδόσεις αυτές, και μια βραχύβια ενδιάμεση έκδοση εξοπλισμού με το όνομα **Lignage**, τα έτη 2006 έως 2008, η οποία πήρε το όνομά της από το πρωτότυπο Citroën C6 Lignage του 1999, στο οποίο και βασίστηκε το τελικό C6 παραγωγής. Ελάχιστα αντίτυπα κυκλοφόρησαν από αυτήν και σήμερα είναι εξαιρετικά σπάνια και δυσεύρετη.

Επιπλέον, στην Ιαπωνία είχε κυκλοφορήσει, μόνο το έτος 2007 και σε περιορισμένα αντίτυπα, και μια έκδοση με το όνομα **C6 Silver Style Edition**. Βασιζόταν στην έκδοση **C6 Lignage**, με επιπλέον ηλεκτρικά ρυθμιζόμενη ηλιοροφή και αποκλειστικά ασημί εξωτερικό χρώμα, εξ ου και η ονομασία της. Συνδυαζόταν μόνο με τον ES9 κινητήρα 3.0 λίτρων V6 βενζίνης.

Hydractive 3+
-------------

Citroën C6 του 2008 στη χαμηλότερη θέση της ανάρτησης.
Ιδιαίτερα αξιόλογη είναι και η λειτουργία της υδροπνευματικής ανάρτησης του C6, γνωστής με το όνομα **Hydractive 3+**, που «διαβάζει» το οδόστρωμα και ανάλογα με την ταχύτητα και την κατάσταση του οδοστρώματος, μπορεί να αυτοπροσαρμόζεται, ρυθμίζοντας ανάλογα την σκληρότητά της, την απόσβεσή της, καθώς και το ύψος του αμαξώματος, προσφέροντας 400 μεταβολές αυτορύθμισης το δευτερόλεπτο και σε κάθε τροχό.

Παράλληλα επιτρέπει και στον οδηγό να επιλέγει και χειροκίνητα τις αντίστοιχες ρυθμίσεις όποτε το θελήσει ο ίδιος. Εκτός της κανονικής (normal) θέσης, το Citroën C6 μπορεί να ψηλώσει κατά 2 σκάλες και να χαμηλώσει κατά μία.

* Η χαμηλότερη θέση εξυπηρετεί πρακτικούς σκοπούς, όπως την τοποθέτηση αποσκευών στο πορτ-μπαγκάζ, που είναι όγκου 420 λίτρων. Είναι αδύνατο να επιλεγεί αν η ταχύτητα του αυτοκινήτου υπερβαίνει τα 10 χιλιόμετρα την ώρα.
* Η κανονική θέση επιτρέπεται για κάθε δυνατή ταχύτητα.
* Η πρώτη βαθμίδα αύξησης της απόστασης του αυτοκινήτου από το έδαφος βοηθάει στην κίνηση σε ανώμαλα εδάφη και σε ράμπες χώρων στάθμευσης. Είναι αδύνατο να επιλεγεί αν η ταχύτητα του αυτοκινήτου υπερβαίνει τα 40 χιλιόμετρα την ώρα.
* Η δεύτερη βαθμίδα ύψους του αυτοκινήτου από το έδαφος χρησιμοποιείται αποκλειστικά όταν πρέπει να γίνει αλλαγή τροχού. Είναι αδύνατο να επιλεγεί αν η ταχύτητα του αυτοκινήτου υπερβαίνει τα 10 χιλιόμετρα την ώρα.

Citroën C6 του 2009.
Καθίσταται αντιληπτό ότι η Hydractive 3+ δεν επιτρέπει στον οδηγό χειροκίνητες επιλογές που θα δημιουργούσαν πιθανή ζημιά. Επιπλέον, ακόμα και αν κατά τη διάρκεια της οδήγησης ξεπεραστεί η μέγιστη επιτρεπόμενη ταχύτητα για κάποια από τις «ειδικές» θέσεις, τότε το αυτοκίνητο επανέρχεται αυτόματα στη θέση κανονικού ύψους.

Επίσης, όταν η ταχύτητα του αυτοκινήτου ξεπεράσει τα 110 χιλιόμετρα την ώρα σε καλό οδόστρωμα, το αμάξωμα χαμηλώνει ελαφρά, προκειμένου να βελτιώσει την αεροδυναμική, σταθερότητα και κατευθυντικότητα στον αυτοκινητόδρομο. Η ανάρτηση επανέρχεται στην κανονική θέση όταν η ταχύτητα ξαναπέσει κάτω από τα 90 χιλιόμετρα την ώρα.

Ενεργητική και παθητική ασφάλεια
--------------------------------

Citroën C6 στο Σαλόνι Αυτοκινήτου του Παρισιού τον Οκτώβριο του 2006.
Το Citroën C6 του 2005 - 2012 υπήρξε το πρώτο μοντέλο στην ιστορία που απέσπασε την μέγιστη διάκριση των 4 αστέρων στο τεστ του ανεξάρτητου οργανισμού Euro NCAP, που έγινε τον Νοέμβριο του 2005, για τις προσκρούσεις με πεζούς, λόγω της ύπαρξης του active bonnet που προαναφέρθηκε (στο συγκεκριμένο τεστ, η κλίμακα είναι 4 αστέρων το μέγιστο, ενώ στο crash test προστασίας επιβατών η κλίμακα είναι 5 αστέρων).

Επίσης, κατά την ίδια δοκιμή απέσπασε την μέγιστη διάκριση των 5 αστέρων για την προστασία ενηλίκων, με το ποσοστό των 34 στους 37 πόντους, στα σχετικά τεστ πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, όπως και για όλα τα συστήματα ασφαλείας που έφερε στάνταρ:

* 11 αερόσακοι,
* Όλα τα προαναφερθέντα ηλεκτρονικά συστήματα ευστάθειας,
* Σύστημα ελέγχου πίεσης ελαστικών,
* Βομβητές υπενθύμισης χρήσης ζώνης ασφαλείας για κάθε επιβάτη, εμπρός και πίσω,
* Πυροτεχνικοί προεντατήρες και σύστημα περιορισμού δύναμης για τις μπροστινές και τις πίσω ζώνες ασφαλείας, εκτός από την πίσω κεντρική ζώνη,
* Ενεργά προσκέφαλα εμπρόσθιων καθισμάτων. Σε τυχόν οπίσθια πρόσκρουση, η δύναμη που ασκείται από το βάρος των επιβατών στις πλάτες των καθισμάτων, ενεργοποιεί έναν μοχλό που σπρώχνει τα προσκέφαλα εμπρός, ώστε να συγκρατήσει το κεφάλι και να παρεμποδίσει την υπερέκταση του αυχένα προς τα πίσω.

Το προφίλ του προηγούμενου Citroën C6.
Συνολικά:

* Προστασία ενηλίκων επιβατών = 5/5 stars
* Προστασία ανηλίκων επιβατών = 4/5 stars
* Προστασία πεζών = 4/4 stars

Τον Ιανουάριο του 2009 μάλιστα, σε σχετική κατατακτήρια μελέτη, που βασίστηκε στο συνολικό σκορ της ασφάλειας επιβατών και πεζών, όλων των δοκιμών του Euro NCAP έως τότε, αναδείχτηκε το πιο ασφαλές διαθέσιμο στην Ευρώπη μοντέλο (παραγωγής ή εισαγωγής), ενώ επίσης το τρίτο στη σειρά ασφαλέστερο μοντέλο αναδείχτηκε το Citroën C4 πρώτης γενιάς. Γενικότερα, το C6 του 2005 - 2012 είχε αξιολογηθεί ως ένα από τα ασφαλέστερα αυτοκίνητα της τότε εποχής.

Τεχνικά στοιχεία
----------------

| Μοντέλο | Κυβισμός | Ισχύς | Ροπή | Κιβώτιοταχυτήτων | Επιτάχυνση0-100 km/h | Μέγιστηταχύτητα | Βάρος(κιλά) | Χρονική περίοδος παραγωγής |
| --- | --- | --- | --- | --- | --- | --- | --- | --- |
| 3.0 V6βενζίνης | 2.946 cm³ | 215 hp / 6.000 rpm | 290 N·m / 3.750 rpm | 6AT | 9,4 sec | 230 km/h | 1.816 | Σεπτέμβριος 2005 - Φεβρουάριος 2009 |
| 2.2 Ι4 HDi | 2.179 cm³ | 170 hp / 4.000 rpm | 370 N·m / 1.750 rpm | 6AT ή 6MT | 6MT: 9,6 sec6AT: 11,2 sec | 6MT: 217 km/h6AT: 214 km/h | 1.895 | Οκτώβριος 2006 - Απρίλιος 2011 |
| 2.7 V6 HDi | 2.720 cm³ | 208 hp / 4.000 rpm | 435 N·m / 1.900 rpm | 6AT | 8,9 sec | 230 km/h | 1.871 | Σεπτέμβριος 2005 - Ιούνιος 2009 |
| 3.0 V6 HDi | 2.992 cm³ | 240 hp / 3.800 rpm | 450 N·m /1.600-3.600 rpm | 6AT | 8,5 sec | 240 km/h | 1.873 | Ιούνιος 2009 - Δεκέμβριος 2012 |
|

Εμπορική πορεία
---------------

Δεξιοτίμονο Citroën C6 του 2008 - 2009 στο Ηνωμένο Βασίλειο.
Κατά την εισαγωγή του C6 πρώτης γενιάς, η Citroën είχε βάλει στόχο για το μοντέλο τις 20.000 ετήσιες πωλήσεις. Ωστόσο, αν και απέσπασε θετικά σχόλια για τον εξοπλισμό, την αισθητική και την οδική συμπεριφορά του από τον Τύπο αυτοκινήτου, ακόμα και από επώνυμους δημοσιογράφους, μεταξύ των οποίων και ο Τζέρεμι Κλάρκσον σε σχετικά σχόλια στη γνωστή βρετανική εκπομπή Top Gear, οι υποψήφιοι αγοραστές κράτησαν απόσταση. Πιθανολογείται ότι ο κυριότερος λόγος ήταν οι ταχείς ρυθμοί τιμολογιακής απαξίωσης των μεταχειρισμένων γαλλικών αυτοκινήτων μεγάλου κυβισμού, με συνέπεια να θεωρηθεί από το ευρύ κοινό ως αντιεμπορικό. Ειδικά αυτή η παράμετρος της ραγδαίας απαξίωσης των μεγάλων γαλλικών αυτοκινήτων, είχε τονιστεί εξ αρχής από όλα ανεξαιρέτως τα έντυπα μέσα και τις σχετικές ιστοσελίδες στο Διαδίκτυο, με αποτέλεσμα πολλοί αγοραστές πολυτελών μοντέλων να μην το εξετάσουν καν ως πιθανή επιλογή ή έστω να το αντιμετωπίσουν ως υποψήφια μελλοντική αγορά ως μεταχειρισμένο λίγων ετών, αντί για καινούριο, παρά μόνο αρκετά χρόνια μετά, αφού είχε πλέον σταματήσει να παράγεται και η εμπορική τιμή του είχε πλέον πέσει σε πολύ χαμηλότερα επίπεδα.

Η μακρά περίοδος των 5,5 ετών από την λήξη της παραγωγής της προκατόχου Citroën XM, τον Ιούνιο του 2000, έως την εμπορική εισαγωγή του C6, φαίνεται ότι έπαιξε επίσης μοιραίο ρόλο, καθώς άφησε ανοιχτό πεδίο στις γερμανικές εταιρείες πολυτελείας, Mercedes-Benz, BMW και Audi, να κυριαρχήσουν ολοκληρωτικά στην κατηγορία E. Αντιθέτως, αν η Citroën είχε εισάγει χωρίς καθυστέρηση τον διάδοχο του XM, κατά τα τέλη του 2000 ή έστω μέσα στο 2001, όπως αρχικά σχεδίαζε, πολλοί ιδιοκτήτες τόσο του XM όσο και αντίστοιχων πολυτελών μοντέλων από άλλες μάρκες πιθανώς να το είχαν αντικαταστήσει απευθείας με το C6.

Επίσης, η αντικομφορμιστική και ελαφρώς μπαρόκ αισθητική του C6, παρά τις αναμφισβήτητα κορυφαίες τεχνολογικές του ιδιότητες, σε συνδυασμό με την εξίσου υψηλή με τα αντίστοιχα γερμανικά μοντέλα τιμή πώλησης, θεωρήθηκε παρομοίως ολέθρια. Λόγω της φιλοσοφίας του, το αυτοκίνητο δεν έτυχε καλής υποδοχής σε ένα τμήμα της αγοράς που κυριαρχείται από τη αισθητική συντηρητικότητα και τον επίσημο κομφορμισμό των γερμανικών πολυτελών αυτοκινήτων.

Citroën C6 του 2011 στο Ντίσελντορφ, Γερμανία.
Πρακτικώς, το C6 μόνο στη Γαλλία και στα κράτη της Μπενελούξ γνώρισε κάποια απήχηση. Επίσης, σε μικρότερο βαθμό, κατάφερε αισθητές πωλήσεις και στη Γερμανία, όπου πωλήθηκαν 3.701 καινούρια αντίτυπα του μοντέλου από τον Δεκέμβριο του 2005 έως τον Δεκέμβριο του 2012, με το μέγιστο ετήσιο νούμερο να σημειώνεται το 2007, με 1.751 αντίτυπα ως καινούρια. Αντιθέτως, σε όλες τις άλλες εξαγωγικές αγορές, μεταξύ των οποίων και στην Ελλάδα, ο αριθμός των C6 που κυκλοφόρησαν ήταν εντελώς μηδαμινός, σε βαθμό που ήδη εξ αρχής ήταν εξαιρετικά σπάνιο θέαμα στους δρόμους, ενώ σήμερα εκτός Γαλλίας έχει γίνει σχεδόν άγνωστο θέαμα. Μάλιστα το 2008 σημειώθηκε μια ολική κατάρρευση της ζήτησης ακόμα και στις αγορές με αρχικά θετική ανταπόκριση, καθώς επλήγη περαιτέρω όταν ξέσπασε η παγκόσμια οικονομική κρίση, και τον Μάιο του 2012 η δεξιοτίμονη έκδοση του C6 αποσύρθηκε οριστικά από την παραγωγή, λόγω ανυπαρξίας ζήτησης στα κράτη με το τιμόνι δεξιά. Τελικώς, στις 19 Δεκεμβρίου 2012 έληξε και η παραγωγή της αριστεροτίμονης εκδοχής του, αφού είχαν κατασκευαστεί συνολικά μόλις 23.384 αντίτυπα του Citroën C6 σε διάστημα 7 ετών. Το αποτέλεσμα ήταν να εξελιχθεί σε οικονομική απώλεια και πικρή εμπορική ζημιά για τη Citroën, τη χειρότερη που είχε βιώσει η εταιρεία από την εξαγορά της από τον Όμιλο PSA το 1976. Από την άλλη όμως, λόγω του μικρού αριθμού αντιτύπων του, έχει αρχίσει ήδη να γίνεται άκρως συλλεκτικό μοντέλο, παρά το γεγονός ότι ακόμα και τα πλέον αρχικά του αντίτυπα δεν έχουν ακόμα συμπληρώσει το όριο ηλικίας των 30 ετών για να θεωρηθούν και χρονολογικά επίσημα ως ιστορικά οχήματα.

Παραγωγή
--------

Citroën C6 στο επίσημο μουσείο της Citroën, δίπλα στο πρωτότυπο Citroën C6 Lignage, στο οποίο και βασίστηκε το C6 παραγωγής.
Τα περισσότερα αντίτυπα συνδυάστηκαν με τους κινητήρες ντίζελ, ενώ μόνο 2.783 αντίτυπα του C6 παρήχθησαν με τον κινητήρα 3.0 V6 λίτρων βενζίνης. Οι χρονολογίες δίνονται σε ημερολογιακά έτη και όχι σε σεζόν (model years).

| Έτος | Παραγωγή |
| --- | --- |
| 2005 | 400 |
| 2006 | 7.100 |
| 2007 | 7.600 |
| 2008 | 2.800 |
| 2009 | 2.000 |
| 2010 | 1.100 |
| 2011 | 1.029 |
| 2012 | 1.355 |
| Σύνολο | 23.384 |

Επίσημο προεδρικό αυτοκίνητο
----------------------------

Το Citroën C6 του Νικολά Σαρκοζί, με τον ίδιον μέσα, σε φωτογραφία στις 12 Ιανουαρίου 2009. Φαίνεται η σημαία της Γαλλίας στη δεξιά μπροστινή γωνία του αυτοκινήτου.
Στη Γαλλία είναι το συνηθέστερο αυτοκίνητο του Προέδρου της Δημοκρατίας, αρχικά του Ζακ Σιράκ (σε μαύρο χρώμα), στη συνέχεια (τα μεταγενέστερα κυβερνητικά ήταν σε μπλε χρώμα) του Νικολά Σαρκοζί, μετά του Φρανσουά Ολλάντ και σήμερα του Εμμανυέλ Μακρόν, και χρησιμοποιείται και από άλλες προσωπικότητες και VIP ιδιοκτήτες του, συνεχίζοντας έτσι μια μακροχρόνια παράδοση επιλογής όλων των μεγάλων μοντέλων της εταιρείας για επίσημα οχήματα του Προέδρου και άλλων μελών της κυβέρνησης της Γαλλίας. Όπως μάλιστα προαναφέρθηκε, ο Ζακ Σιράκ είχε επιλέξει ήδη από το καλοκαίρι του 2005 ένα μοντέλο προ-παραγωγής, πριν ακόμα το αυτοκίνητο αρχίσει να κυκλοφορεί επίσημα.

Δείτε επίσης
------------

* Citroën C6 Lignage
* Citroën C6 (2016)

Αναφορές
--------

1. ↑  «Les Citroën présidentielles s'exposent au C\_42 / showroom des Champs-Elysées». Αρχειοθετήθηκε από το πρωτότυπο στις 4 Οκτωβρίου 2015. Ανακτήθηκε στις 20 Ιουνίου 2015.
2. ↑  Παρουσίαση του Citroën C6: «Το Citroën C6 είναι εδώ» / Συνέντευξη Τύπου του Γενικού Διευθυντή της Citroën Automobiles, Claude Satinet.[*νεκρός σύνδεσμος*]
3. ↑  «Citroën C6 Silver Style Edition». Αρχειοθετήθηκε από το πρωτότυπο στις 7 Ιανουαρίου 2011. Ανακτήθηκε στις 1 Ιουλίου 2010.
4. ↑  Euro NCAP test results - Citroën C6
5. ↑  Όλα τα συστήματα ενεργητικής και παθητικής ασφάλειας του Citroën C6.
6. ↑  netro42 ltd - www.netro42.com - +44 (0)20 7267 7002 (1 Οκτωβρίου 2007). «NEW CAR NET, the UK new car guide :: Car News and Road Tests :: User Reviews, Car Videos, She Drives, Links, Blog, Road Tests, Newsletter, Daily News, Motor Show, Features, NEWS / REVIEWS, First Impressions, Galleries». Newcarnet.co.uk. Αρχειοθετήθηκε από το πρωτότυπο στις 17 Ιουλίου 2011. Ανακτήθηκε στις 27 Νοεμβρίου 2009.
7. ↑  «The Citroën C6 is Europe's safest car». Αρχειοθετήθηκε από το πρωτότυπο στις 24 Ιανουαρίου 2009. Ανακτήθηκε στις 5 Φεβρουαρίου 2010.
8. ↑  ««François Hollande ressort la C6 !» LaRevueAutomobile.com». Αρχειοθετήθηκε από το πρωτότυπο στις 11 Ιουνίου 2013. Ανακτήθηκε στις 7 Σεπτεμβρίου 2013.
9. ↑  «Ιστορία των Γαλλικών Προεδρικών Οχημάτων και βίντεο του προεδρικού C6». Αρχειοθετήθηκε από το πρωτότυπο στις 13 Αυγούστου 2007. Ανακτήθηκε στις 17 Δεκεμβρίου 2009.
10. ↑  Glenn Butler (31 Αυγούστου 2006). «The six-figure Citroen C6». *drive.com.au/*. Αρχειοθετήθηκε από το πρωτότυπο στις 12 Ιουνίου 2008. Ανακτήθηκε στις 28 Μαΐου 2008.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Citroën C6** |

* Τεχνικά στοιχεία για όλα τα έτη παραγωγής του Citroën C6 (στα αγγλικά)
* Πλήρες αφιέρωμα στο Citroën C6 από το Citroënët (στα αγγλικά)
* Δοκιμή του Citroën C6 από το automotopress.gr σε αποστολή στο Παρίσι
* Δοκιμή του Citroën C6 V6 3.0 από το autotriti.gr
* http://c6owners.org/ Ιστοσελίδα αφιερωμένη στο Citroën C6 (στα αγγλικά)
* www.citroenorigins.co.uk/en/ Citroën C6 (στα αγγλικά)
* www.citroenorigins.fr/ Citroën C6 (στα γαλλικά)
* Τεχνικά χαρακτηριστικά του Citroën C6 του Νικολά Σαρκοζί, καθώς και των επίσημων προεδρικών οχημάτων άλλων κρατών.[*νεκρός σύνδεσμος*]
* Forum et Club officiel français d'entraide entre propriétaires et passionnés de Citroën C5 & Citroën C6 (στα γαλλικά)
* Club Citroën C6 France (στα γαλλικά)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Citroën, Όμιλος Stellantis |
| --- |
|  |
| Ευρώπη | 
* Berlingo
* C3
* C3 Aircross
* C4
* C5 X
* C5 Aircross
* C-Elysée
* DS 3 Crossback
* DS 7 Crossback
* DS 9
* Jumpy
* Jumper
 |
|  |
| Κίνα (επιπλέον μοντέλα) | 
* C2
* C3-XR
* C4 L
* C6
* DS 4S
* DS 5LS
* DS 6
 |
|  |
| Ιστορικά μοντέλα | 
* Type A
* Type B2
* Type B10
* Type B12
* Type B14
* Type C
* Type C4
* Type C6
* Rosalie
* Traction Avant
* TUB
* TUC
* H Van
* 2CV
* Acadiane
* Ami 6 / Ami 8 / Ami Super
* AX
* Axel
* Bijou
* BX
* CX
* C-ZERO
* C1
* C1 ev'ie
* C2
* C3 Picasso
* C3 Pluriel
* C4 Aircross
* C4 Cactus
* C4 Picasso
* C5
* C6
* C8
* C15
* C25
* C35
* C-Crosser
* Dyane
* DS
* ID
* DS 3
* DS 4
* DS 5
* Elysée
* E-Méhari
* Evasion
* FAF
* Fukang
* GS
* GSA
* LN
* LNA
* M35
* Méhari
* Nemo
* Saxo
* SM
* Visa
* XM
* Xantia
* Xsara
* Xsara Picasso
* ZX
 |
|  |
| Πρωτότυπα μοντέλα | 
* Traction Avant 22CV
* Prototype C
* Eco 2000
* Activa
* Citella
* Xanae
* C6 Lignage
* C-SportLounge
* C-Airplay
* C-Métisse
* GT by Citroën
* DS Inside
* Revolte
* GQ
* Metropolis
* Survolt
* Tubik
* DS Numéro 9
 |

 |